Spoštovane poslanke in spoštovani poslanci! Pričenjam nadaljevanje 38. seje Državnega zbora. Obveščen sem, da se današnje seje ne moreta udeležiti naslednja poslanka in poslanec: gospa Maria Pozsonec in gospod mag. Vasja Klavora. Prehajamo na prekinjeno 1. točko dnevnega reda - vprašanja poslank in poslancev. Smo pred ponovnim poskusom glasovanja zaradi nesklepčnosti, ki je bila na zadnjem zasedanju. S tem v zvezi vas obveščam, da sta poslanski skupini LDS in Lipa k tej točki napovedali obstrukcijo. Prehajamo na odločanje o naslednjem predlogu sklepa [[...]]Želite proceduralno? Samo v zvezi z obstrukcijo lahko govorite. Izvolite.
Hvala za besedo, spoštovani gospod predsednik. Glede na to, da je od napovedi obstrukcije dveh poslanskih skupin pred glasovanjem pri 1. točki dnevnega reda prejšnje seje oziroma te seje, ki jo danes nadaljujemo, preteklo, mislim, da skoraj tri tedne in da so se v tem času zgodile nekatere izjave ministra za kmetijstvo, ki so nakazovale tudi rešitev zagate oziroma problema, ki se v naši državi pojavlja in ki ga je nakazal kolega Veber s svojim poslanskim vprašanjem, v Poslanski skupini Lipa odpovedujemo oziroma preklicujemo napovedano obstrukcijo izpred treh tednov. Hvala.
Hvala. Glasujemo. Glasovanje teče. [[Oglašanje v dvorani.]] Prekinjam glasovanje. Pri kom ne dela glasovalna naprava? Prosim, najprej preverite sami, ali gori lučka. Ali še pri kom ne deluje? [[Ne.]] Potem glasujemo. Glasovanje teče. Navzočih je 55 poslank in poslancev, za je glasovalo 17, proti 38. [[Za je glasovalo 17.]] [[Proti 38.]] Ugotavljam, da predlog ni sprejet. V skladu s predlogom poslanke gospe Barbare Žgajner Tavš bo zbor odločal o naslednjem predlogu sklepa: Državni zbor bo na naslednji seji opravil razpravo o odgovoru predsednika Vlade gospoda Janeza Janše na poslansko vprašanje gospe Barbare Žgajner Tavš v zvezi s finančno vzdržnostjo. Obrazložitev v imenu poslanske. Vidim samo eno roko. Gospa Žgajner Tavš, izvolite.
Hvala lepa za besedo. Spoštovane kolegice in kolegi. Jaz verjamem, da danes ne bo težav pri glasovanju o mojem proceduralnem predlogu, da se o odgovoru predsednika Vlade opravi širša razprava v parlamentu. Pred slabim mesecem dni sem predsednika Vlade opozorila ali poskušala opozoriti na vse bolj perečo problematiko revščine med upokojenci in starostniki v naši državi. Če je pokojnina leta 2000 znašla 68,1% neto plače, je leta 2007 pokojnina znašala le še 61,3% povprečne neto plače. To so bili številčni podatki, s katerimi sem med drugim predsedniku Vlade postregla v okviru 1. točke 38. seje. Z drugimi besedami, realno gledano pokojnine padajo v primerjavi s plačami. In roko na srce, spoštovane kolegice in kolegi, stanje v naši državi na področju pokojnin in upokojencev ni rožnato. Številke govorijo, da polovica upokojencev dobi pokojnino nižjo od 500 evrov. 800 pokojnin v naši državi je nižjih od 100 evrov, 18073 pokojnin nižjih od 200 evrov, 26846 nižjih od 300 evrov in 115203 upokojenci prejemajo pokojnino, ki je nižja od 400 evrov. Roko na srce, veča se revščina med upokojenci. Če ne bomo danes sprejeli določenih varoval, samo v okviru Zakona o pokojninskem in invalidskem zavarovanju, se nam obeta, da bodo pokojnine leta 2014 znašale zgolj in le še 38% povprečne neto plače. Pa vas sprašujem, spoštovane kolegice in kolegi, kaj to pomeni za tiste delavce in delavke, ki danes prejemajo zgolj minimalno plačo. Ta znaša 399 evrov. Koliko bodo imeli ti ljudje pokojnine, ko bodo šli v pokoj leta 2014. To so resna opozorila, ki se jim pridružujejo tudi v Zvezi upokojencev, sindikati in nenazadnje na vse večjo revščino in pomanjkanje ukrepov, ki bi se soočali z revščino na strani Vlade, opozarja tudi predsednik naše države gospod Türk in varuhinja človekovih pravic. Jaz vas prosim, da na podlagi teh resnih opozoril podprete moj predlog in o tem opravimo širšo razpravo, ki bo poskušala najti tudi določene ustrezne ukrepe. Tako kratkoročne, kot tudi dolgoročne. Kot je bilo videti iz odgovora predsednika Vlade, predsednik Vlade si zatiska oči [[...]] [[Opozorilni znak za konec razprave.]] [[...]]pred realnostjo in si zatiska oči pred odgovornostjo.
Hvala. Kakšna želja v lastnem imenu? Vidim samo eno roko. Odpiram prijavo. Gospod Peče, izvolite.
Spoštovani prisotni! Ne danes, predlog sklepa, kot ga predlaga poslanska kolegica Barbara Žgajner Tavš, bi morali izglasovati leta 2004, 2005 ali leta 2006. Danes je skrajni rok. Naj mandat poslancev Državnega zbora v obdobju 2004-2008 ne nosi sinonima za mandat zatiskanja oči pred realnostjo ali za mandat minimiziranja problemov, ki so danes in tu pred nami in ki bodo nastali mnogo večji, če Državni zbor ne bo spregovoril, in kar je pomembnejše, ukrepal v pravilni smeri. Nikomur izmed nas ne sme biti vseeno, kaj se dogaja s tistimi ljudmi, ki dejansko težko preživijo ali celo nekateri nemogoče iz meseca v mesec. Ni naša dolžnost in ni bila naša dolžnost nikoli, tudi ne verjamem, da bo, da izključno govorimo o tistih, ki imamo visoke najsi bo plače ali druge prejemke. Osnovni problem v naši državi je sprijaznjenje z realnostjo. Gospodje in gospe, tudi v lastnem imenu apeliram na vas, ne pristati na igro predsednika Vlade, ki vidi izključno bedo in revščino v enem ali dveh posameznikov. To je pojav, ki se bo okrepil v prihodnjem obdobju. Zato moramo izglasovati tovrstno razpravo in tudi mi kot samostojna veja oblasti, Državni zbor, vplivati na Vlado do te mere, da sprejmemo tiste zakonske ukrepe, ki bodo lahko kljubovali tem težnjam, ki se danes in tu pojavljajo med nami. Hvala.
Hvala. Gospod Zagorac.
Hvala za besedo, spoštovani gospod predsednik. Prvo dejstvo, pa če me boste pozorno poslušali, je to, da je pokojnina zaslužena pravica. To ni miloščina, to ni prošnja, to je zaslužena pravica. Drugo dejstvo. Ta vlada je naredila takšno uskladitev, da nekdo zaradi tega, ker je dobil 12 evrov višjo pokojnino bil ob 139 evrov letnega dodatka in država je na ta račun privarčevala približno 6 milijonov evrov. To je drugo dejstvo. Koga zavajamo? Tretje dejstvo, kar se tiče revščine med upokojenci in pa sprenevedanja našega predsednika Vlade, je to, da ne gre za dve položnici. Gre za približno 200.000 ljudi v tej državi. Če je njegova pamet tako kratka, da ne razume simbolike, in če je tako suveren, da se lahko norčuje iz 200.000 ljudi v naši državi, potem sem prepričan, da mora biti Državni zbor, ki naj bi bil neodvisen, toliko moder, da naredi tudi kakšno potezo mimo njega in podpre takšno razpravo in da v njej najdemo kakšne rešitve. Če se pa to ne bo zgodilo, vam bom pa povedal, da ne samo jaz in vi, mi vsi, ki zaslužimo več kot 400 evrov, nimamo pa želje najti rešitve za tiste, ki zaslužijo manj, nas je lahko upravičeno strah te vlade in njenega novega mandata. Hvala.
Hvala. Glasujemo. Navzočih je 60 poslank in poslancev, za 20, proti 39. [[Za je glasovalo 20.]] [[Proti 39.]] Ugotavljam, da sklep ni sprejet. S tem zaključujem to točko dnevnega reda. Zaključujem tudi 38. sejo Državnega zbora. Naslednjo sejo bomo začeli ob 14. uri.